Sergej Stanišev
**Sergej Dmitrievič Stanišev** (venepäraselt **Sergei Dmitrijevitš Stanišev**; bulgaaria ja vene keeles *Сергей Дмитриевич Станишев*; sündinud 5. mail 1966 Hersonis) on Bulgaaria poliitik, peaminister 17. augustist 2005 kuni 27. juulini 2009, Bulgaaria Sotsialistliku Partei esimees.

Ta sündis Ukraina NSV-s Hersoni linnas. Tema isa oli endine Bulgaaria Kommunistliku Partei Keskkomitee sekretär Dimitǎr Jakov Stanišev (1924–2000), kes vastutas Bulgaaria Kommunistliku Partei rahvusvaheliste suhete eest, ja ema Sofia Ülikooli slaavi filoloogia professor Dina Sergejevna Muhhina (1927–2015). Tal on vanem vend, arhitekt Georgi Stanišev (sündinud 1952). 

Ta lõpetas Sofias keskkooli, mis praegu on Dobri Vojnikovi nimeline 35. Keskkool. 1989. aastal lõpetas ta kiitusega Moskva Riikliku Ülikooli ajalooteaduskonna. 1994. aastal kaitses ta seal doktoriväitekirja teemal "Kõrgemate tsiviilauastmete teenistusliku edutamise süsteem Venemaal ja selle evolutsioon 19. sajandi teisel poolel". 

Aastatel 1994–1995 töötas Stanišev vabakutselise ajakirjanikuna. Ta on avaldanud üle 50 välispoliitikateemalise artikli Bulgaaria ja välismaa ajakirjandusväljaannetes. 

1995. aastal määrati ta Bulgaaria Sotsialistliku Partei Ülemnõukogu peanõunikuks. Aastatel 1996–2001 töötas ta sealsamas osakonnajuhatajana.

1998. aastal õppis ta politoloogiat (Moskva Poliitiliste Uuringute Kool) ja 1999–2000 rahvusvahelisi suhteid (*London School of Economics*). 

Miitingul Buzludžal 2005
Mais 2000 valiti ta Bulgaaria Sotsialistliku Partei Ülemnõukogu liikmeks. Juunis 2001 valiti ta 19. Ruse mitmemandaadilisest valimisringkonnast Bulgaaria parlamenti (Rahvakogusse). Detsembris 2001 valiti ta Bulgaaria Sotsialistliku Partei Ülemnõukogu esimeheks ning fraktsiooni Koalitsioon Bulgaaria Eest esimeheks. 

2005. aasta valimistel 25. juulil valiti ta saadikuks 2. Burgase mitmemandaadilisest valimisringkonnast. Tema partei sai 31% häältest. Enne peaministriks valimist oli ta fraktsiooni Koalitsioon Bulgaaria esimees Rahvakogu 40. koosseisus. 16. augustil 2005 valiti ta 168 rahvaesindaja häältega Bulgaaria Vabariigi peaministriks ning asus ametisse 17. augustil. Tema koalitsioonivalitsusse kuulusid Koalitsioon Bulgaaria Eest, Rahvuslik Liikumine Simeon Teine ja Liikumine Õiguste ja Vabaduste Eest. 

2014. aastast on ta Euroopa Parlamendi liige.

Isiklikku
---------

Sergej Stanišev sai Bulgaaria kodakondsuse alles 1996 (enne seda oli tal Nõukogude Liidu ja Venemaa kodakondsus). 

Kuigi tema isa on bulgaarlane, kannab ta endiselt venepärast isanime. 

Tema elukaaslane on ajakirjanik Elena Jončeva. Lapsi ei ole. 

Ta armastab sõita mootorrattaga. 2002. aastal hämmastas ta erakonnakaaslasi, sõites Buzludža mäele erakonna nõupidamisele mootorrattal ja kandes nahktagi kirjaga seljal "Kui sa näed seda kirja lugeda, siis peab Elena olema tagant maha kukkunud."

Välislingid
-----------

* Võimuvõitlus Bulgaarias
* Bulgaaria Sotsialistliku partei koduleht

Bulgaaria peaministrid

**Bulgaaria kuningriik:** Burmov | Drumev | D. Cankov | Karavelov | Ehrnrooth | *koht täitmata* | Sobolev | D. Cankov | Karavelov | Drumev | Karavelov | Radoslavov | Stoilov | Stambolov | Stoilov | Grekov | Ivančov | Petrov | Karavelov | Danev | Petrov | Petkov | Stančov\* | Gudev | Malinov | Gešov | Danev | Radoslavov | Malinov | Teodorov | Stambolijski | A. Cankov | Ljapčev | Malinov | Mušanov | Georgiev | Zlatev | Tošev | Kjoseivanov | Filov | Gabrovski\* | Božilov | Bagrjanov | Muraviev | Georgiev

**Bulgaaria Rahvavabariik:** G. Dimitrov | Kolarov | Červenkov | Jugov | Živkov | Todorov | Filipov | Atanasov | Lukanov

**Bulgaaria Vabariik:** Popov | F. Dimitrov | Berov | Indzhova | Videnov | Sofiyanski | Kostov | Sakskoburggotski | Stanišev | Borisov | Rajkov | Orešarski | Bliznaški | Borisov | Gerdžikov | Borisov | Petkov | Donev | Denkov


|  |  |  |
| --- | --- | --- |
| Eelnev**Simeon Sakskoburggotski** | **Bulgaaria peaminister**17. august 2005 – 27. juuli 2009 | Järgnev**Boiko Borissov** |